钦定古今图书集成/理学汇编/文学典/第167卷 > 《徐师曾文体明辩》 > 《为河东副元帅马司徒请刻御制箴铭碑表》
## 钦定古今图书集成/理学汇编/文学典/第167卷 > 《徐师曾文体明辩》 > 《为河东副元帅马司徒请刻御制箴铭碑表》

权德舆

臣燧言：“臣前窃睹御制赐灵盐节度使杜希全《君臣
箴》一篇，辄请刻石于太原兴王之都，与元宗所制《起
义堂颂碑》并列，垂训后代，光示万邦。伏奉批表及赐
臣等手诏，俯蒙允许，仍赐臣一本，又赐臣御制《宸扆
台衡铭》二首并叙。精义微言，深于羲、文之旨；明训大
诫，叶于舜、禹之谟。涵周诗而轶商颂，准天地而悬日
月，五采彰施而溢目，八音均调以动心。”至于上下咸
和，君臣交儆，僻邪无自而入，猜虐不萌于中，郁堙底
伏之气宣，强悍谗谀之说泯，援申甫以作诫，绍唐虞
而追踪，诚文教之极，而至治之本也。臣馀生陋质，材
朽功微，陛下奖励过深，宠锡逾厚，使得获睹殊观，接
闻至音，目以勋贤，称其威武。跪捧震骇，顾循悚怍，寔
愿周旋奉戴，内以为子孙藏；恢演昭宣，外以垂金石
刻。今者琢磨已就，刊勒方施，至于次序篇章，论载年
月，未敢即定，谨令图画进上。仍请于碑首正面，刻作
“御制箴铭”四字，其下刻年号月日字建，箴铭二首并
序。其碑首阴面，伏请准《起义堂颂碑》例，刻年号月日
字建，其下刻臣所上表疏，伏蒙批表敕语及“所赐臣
手诏，庶使后之观者，寻其并连，究其本末，以知盛德
之事，懿铄丕显，游扬无极，臣之所愿也。不胜忻惧悃
恳之至，谨遣某官臣某奉表以闻。臣诚懽诚喜，顿首
顿首。”谨言。